दो कहानियों के जिक्र के बिना यह चर्चा पूरी नहीं होगी। किरण सिंह के भीतर जीवन और स्मृतियों की पुर्नव्याख्या की जो कोशिश हर जगह दिखती है, वह ''शिलावह'' में अपने चरम पर है। हंस में दो किस्तों में छपी यह कहानी हमारे जाने-पहचाने मिथक-संसार की जैसे धज्जियां उड़ा देती हैं। कहानी के एक हिस्से में दशरथ की स्त्री-लोलुपता और कैकेयी की पीड़ा है तो दूसरे हिस्से में अहिल्या और इंद्र की कहानी को नया संदर्भ दिया गया है। जो प्रचलित कहानी है, उसमें इंद्र के छल से बलात्कृत हुई अहिल्या अपने पति ऋषि गौतम के शाप से पत्थर में बदल जाती है जिसे राम आकर पुनर्जीवन देते हैं। लेकिन किरण सिंह यह कहानी नए सिरे से कहती हैं। वे बताती हैं कि प्रकृति का देवता इंद्र कभी बहुत ताकतवर हुआ करता था और उसका अहिल्या से प्रेम था। खुद अहिल्या अपने समय की बहुत सशक्त स्त्रियों में थी जिससे देवता भी डरते थे और ऋषि मुनि भी। अहिल्या से गौतम ने जबरन विवाह किया। यह कहानी बहुत विस्तार में बताती है कि कैसे इंद्र को पीछे छोड़ राम के अवतार की कल्पना की गई और उसे धरती पर उतारा गया, ताकि वर्णाश्रम धर्म की ठीक से स्थापना हो सके। स्त्रियों को दास बनाने, घर तक सीमित रखने की कहानी किरण सिंह के मुताबिक यहीं से शुरू होती है। यह कहानी पढ़ कर किरण सिंह के साहस पर दंग रह जाना पड़ता है। अगर इस कहानी की खबर अभी के कुछ संगठनों को लग जाए तो वे किरण सिंह को तसलीमा नसरीन बनाने में कोई कसर न छोड़ें।